Vrou wreed aangeval op plaasArgieffoto: Reint Dykema ŉ 61-jarige vrou is op ŉ plaas tussen Sannieshof en Ottosdal in Noordwes aangeval. Lt.kol. Amanda Funani, woordvoerder van die polisie, het aan Maroela Media gesê die voorval het Vrydag omstreeks 01:15 plaasgevind. Die vrou was alleen ten tyde van die voorval. “Twee aanvallers met klapmusse aan het die deur oopgebreek om toegang tot die huis te verkry,” het Funani gesê. Marius Müller, nasionale veiligheidskoördineerder van AfriForum, het gesê hulle het die veiligheidshek by die slagoffer, Blackie van den Berg, se kamerdeur ook glo afgebreek. “Van den Berg is erg aangerand,” het Müller gesê. “Sy het alleen op die plaas gewoon nadat haar man dood is.” Volgens Funani het die aanvallers met die slagoffer se selfoon, ŉ onbekende hoeveelheid kontant en ŉ vuurwapen gevlug. Die vrou is tans in die hospitaal vir mediese behandeling. Nantes Kelder, hoof van AfriForum se trauma-eenheid, het gesê hulle sal Van den Berg bystaan met berading. Die twee verdagtes is nog nie vasgetrek nie en word deur die polisie gesoek. Die ondersoek duur voort. ŉ Saak van huisroof word ondersoek.